CELEX: 32020D1008
Language: lt
Date: 2020-07-09 00:00:00
Title: Tarybos įgyvendinimo sprendimas (ES) 2020/1008 2020 m. liepos 9 d. kuriuo iš dalies keičiamas Įgyvendinimo sprendimas (ES) 2018/1696 dėl Reglamento (ES) 2017/1939 14 straipsnio 3 dalyje numatytų atrankos komisijos veiklos taisyklių

10.7.2020   
               
               
                  LT
               
               
                  Europos Sąjungos oficialusis leidinys
               
               
                  LI 221/1
               
            
         TARYBOS ĮGYVENDINIMO SPRENDIMAS (ES) 2020/1008
         2020 m. liepos 9 d.
         kuriuo iš dalies keičiamas Įgyvendinimo sprendimas (ES) 2018/1696 dėl Reglamento (ES) 2017/1939 14 straipsnio 3 dalyje numatytų atrankos komisijos veiklos taisyklių
         EUROPOS SĄJUNGOS TARYBA,
         atsižvelgdama į Sutartį dėl Europos Sąjungos veikimo,
         atsižvelgdama į 2017 m. spalio 12 d. Tarybos reglamentą (ES) 2017/1939, kuriuo įgyvendinamas tvirtesnis bendradarbiavimas Europos prokuratūros įsteigimo srityje (1), ypač į jo 14 straipsnio 3 dalį,
         atsižvelgdama į Europos Komisijos pasiūlymą,
         kadangi:
         
                     (1)
                  
                  
                     Europos prokuratūra buvo įsteigta tirti Sąjungos finansiniams interesams kenkiančias nusikalstamas veikas, vykdyti jų vykdytojų ir bendrininkų baudžiamąjį persekiojimą ir perduoti juos teismui;
                  
               
                     (2)
                  
                  
                     Reglamente (ES) 2017/1939 nustatyta, kad kiekvieną Europos prokurorą Taryba turi paskirti iš trijų kvalifikuotų kiekvienos valstybės narės pasiūlytų kandidatų, gavusi to reglamento 14 straipsnio 3 dalyje nurodytos atrankos komisijos pagrįstą nuomonę;
                  
               
                     (3)
                  
                  
                     Europos prokurorų, iš kurių kartu su Europos vyriausiuoju prokuroru sudaroma Europos prokuratūros kolegija, atranka ir skyrimas yra būtina Europos prokuratūros įkūrimo sąlyga;
                  
               
                     (4)
                  
                  
                     2018 m. liepos 13 d. Taryba priėmė įgyvendinimo sprendimą (ES) 2018/1696 (2), kuriuo nustatė reglamento (ES) 2017/1939 14 straipsnio 3 dalyje numatytas atrankos komisijos veiklos taisykles (toliau - veiklos taisyklės);
                  
               
                     (5)
                  
                  
                     veiklos taisyklių VI taisyklės 2 dalyje nustatyta, kad gavusi siūlomas kandidatūras, atrankos komisija jas turi įvertinti pagal Reglamento (ES) 2017/1939 16 straipsnio 1 dalyje nustatytus reikalavimus. Atrankos komisija turi išklausyti pasiūlytus kandidatus. Asmuo turi būti išklausomas asmeniškai. Jeigu pasiūlytas kandidatas atsiima savo kandidatūrą prieš išklausymą, atrankos komisija per savo sekretoriatą turi paprašyti atitinkamos valstybės narės pasiūlyti naują kandidatą;
                  
               
                     (6)
                  
                  
                     veiklos taisyklių VII taisyklės 2 dalyje nustatyta, kad atrankos komisija, remdamasi išvadomis, padarytomis įvertinus paraiškas ir išklausius kandidatus, turi parengti nuomonę dėl kandidatų kvalifikacijos eiti Europos prokuroro pareigas ir joje aiškiai nurodyti, ar kandidatas atitinka Reglamento (ES) 2017/1939 16 straipsnio 1 dalyje nustatytas sąlygas. Atrankos komisija turi pagrįsti savo nuomonę. Jeigu pasiūlyti kandidatai neatitinka Reglamento (ES) 2017/1939 16 straipsnio 1 dalyje nustatytų sąlygų, toje pačioje taisyklėje nurodyta, kad atrankos komisija per savo sekretoriatą turi paprašyti atitinkamos valstybės narės pasiūlyti atitinkamą skaičių naujų kandidatų;
                  
               
                     (7)
                  
                  
                     pritaikant išimtį iš veiklos taisyklių VI taisyklės 2 dalies antros pastraipos ir VII taisyklės 2 dalies antros pastraipos taisyklės atrankos komisija turėtų turėti galimybę pateikti Tarybai pagrįstą nuomonę tik dėl dviejų reikalavimus atitinkančių kandidatų, t. y. kai yra pakankamai akivaizdu, kad atsižvelgiant į išimtines aplinkybes toje valstybėje narėje, valstybei narei objektyviai neįmanoma per pagrįstą laiką rasti trečio reikalavimus atitinkančio kandidato, nepaisant įdėtų visų jam atrinkti būtinų pastangų. Atrankos komisija turėtų pasinaudoti šia galimybe tik jei kandidatas atsiima savo kandidatūrą arba jei atrankos komisija nustato, kad jis neatitinka reikalavimų, ir kai ta valstybė narė jau buvo bent vieną kartą anksčiau pasiūliusi naują kandidatą pagal VI taisyklės 2 dalį arba VII taisyklės 2 dalį. Tokiu atveju atrankos komisija turėtų turėti galimybę pateikti Tarybai savo nuomonę dėl dviejų reikalavimus atitinkančių kandidatų, o Taryba turėtų galėti pradėti paskyrimo procedūrą remdamasi tik dviejų reikalavimus atitinkančių kandidatų sąrašu;
                  
               
                     (8)
                  
                  
                     todėl Įgyvendinimo sprendimas (ES) 2018/1696 turėtų būti atitinkamai iš dalies pakeistas;
                  
               
                     (9)
                  
                  
                     siekiant užtikrinti, kad Europos prokuratūra laiku pradėtų savo veiklą, šis Sprendimas turėtų įsigalioti kitą dieną po jo paskelbimo,
                  
               PRIĖMĖ ŠĮ SPRENDIMĄ:
         
            1 straipsnis
            Įgyvendinimo sprendimo (ES) 2018/1696 priedo VII taisyklės 2 dalyje po antros pastraipos pridedama ši pastraipa:
            
               „Išimties iš šio punkto antros dalies ir VI taisyklės 2 dalies antros pastraipos tvarka, kai yra pakankamai akivaizdu, kad valstybei narei, atsižvelgiant į išskirtines aplinkybes toje valstybėje narėje, objektyviai neįmanoma per pagrįstą laiką rasti trečio reikalavimus atitinkančio kandidato, nepaisant įdėtų visų jam atrinkti būtinų pastangų, atrankos komisija, pasikonsultavusi su atitinkama valstybe nare ir pateikusi pakankamai priežasčių, gali pateikti Tarybai savo pagrįstą nuomonę tik dėl dviejų reikalavimus atitinkančių kandidatų.“.
            
         
         
            2 straipsnis
            Šis sprendimas įsigalioja kitą dieną po jo paskelbimo Europos Sąjungos oficialiajame leidinyje.
         
         
            Priimta Briuselyje 2020 m. liepos 9 d.
            
               
                  Tarybos vardu
               
               
                  Pirmininkas
               
               M. ROTH
            
         
         
            (1)  OL L 283, 2017 10 31, p. 1.
         
            (2)  2018 m. liepos 13 d. Tarybos įgyvendinimo sprendimas (ES) 2018/1696 dėl Reglamento (ES) 2017/1939, kuriuo įgyvendinamas tvirtesnis bendradarbiavimas Europos prokuratūros įsteigimo srityje, 14 straipsnio 3 dalyje numatytų atrankos komisijos veiklos taisyklių (OL L 282, 2018 11 12, p. 8).